# บันทึกรักเจ้าหญิงมือใหม่
บันทึกรักเจ้าหญิงมือใหม่  เป็นภาพยนตร์ของประเทศสหรัฐอเมริกา ที่ออกแพร่ภาพในปี พ.ศ. 2544 และถูกนำเข้ามาฉายในประเทศไทยในปีเดียวกัน ดัดแปลงมาจากบทประพันธ์ชุด The Princess Diaries ของเม็ก คาบอท ซึ่งได้รับความนิยมเป็นอย่างมากในกลุ่มผู้อ่านวัยรุ่น กล่าวถึงเรื่องราวของเด็กสาวธรรมดาคนหนึ่ง ที่วันหนึ่งได้รับรู้ว่าตนเองแท้ที่จริงแล้วเป็นถึงเจ้าหญิงรัชทายาทของประเทศเล็ก ๆ ในยุโรป กับเรื่องราววุ่นวายกับสารพัดบทเรียนที่เธอต้องเรียนรู้เพื่อเป็นเจ้าหญิงที่สมบูรณ์แบบให้ได้ภายในเวลาเพียง 2 สัปดาห์ ก่อนกำหนดเข้ารับแต่งแหน่งรัชทายาท

ภาพยนตร์เรื่องนี้มีภาคต่อชื่อว่า The Princess Diaries 2 : The Royal Engagement หรือในชื่อภาษาไทยที่ว่า บันทึกรักเจ้าหญิงวุ่นลุ้นวิวาห์ ออกแพร่ภาพในปี 2547

เนื้อเรื่อง
มีอา เธอร์โมโพลิส เด็กสาวธรรมดา ๆ วัย 15 ปีที่ไม่ต้องการอะไรมากไปกว่า การใช้ชีวิตให้ผ่านพ้นไปวัน ๆ โดยไม่มีใครมาวุ่นวายกับเธอ ซึ่งเธอก็ทำได้สำเร็จอย่างที่ตั้งใจไว้ แต่แล้วทุกอย่างก็เปลี่ยนไป เมื่อวันเกิดปีที่ 16 ของเธอกำลังจะมาถึงในอีก 2 อาทิตย์ คุณย่าคลาริสที่อาศัยอยู่ที่ประเทศเจโนเวียซึ่งเธอไม่เคยพบมาก่อนก็ส่งข่าวมาขอให้เธอไปพบ พร้อมอธิบายายถึงสถานะที่แท้จริงของมีอา ว่าเธอไม่ใช่เด็กธรรมดา ๆ อย่างที่เธอคิดมาตลอดว่าเธอเป็น หากแต่เธอเป็นเจ้าหญิงรัชทายาทแห่งเจโนเวีย และทางราชวงศ์คาดหวังว่าวันหนึ่งในอนาคตเธอจะรับตำแหน่งราชินี เพื่อปกครองประเทศแทนพ่อของเธอซึ่งประสบอุบัติเหตุเสียชีวิตไป 

จากชีวิตเรียบง่าย ไม่ต้องระมัดระวัง ไม่ต้องกังวลว่าจะสะดุดตาใคร มีอาต้องปรับเปลี่ยนตัวเองทั้งสไตล์การแต่งตัวตั้งแต่ศีรษะจรดเท้า กิริยาท่าทาง การพูด แนวความคิด ตลอดจนเรียนรู้กฎระเบียบและบทเรียนต่าง ๆ มากมายที่ย่าของเธอจัดเตรียมไว้ให้ เพียงเท่านี้ชีวิตของมีอาก็วุ่นวายมากพอแล้ว แต่ก็ยังมาเกิดเรื่องวุ่น ๆ ขึ้นอีก เมื่อลิลลี่เพื่อนสนิทโกรธที่มีอาเลือกไปงานปาร์ตี้มากกว่ามาร่วมกิจกรรมจัดรายการวิทยุกับเธอ และเธอยังถูกนักข่าวหนังสือพิมพ์ถ่ายรูปขณะร่วมงานปาร์ตี้ และลงข่าวว่าความประพฤติของเธอไม่เหมาะสมกับตำแหน่งเจ้าหญิง

มีอาเสียใจและท้อแท้ เธอตั้งใจจะสละตำแหน่งเจ้าหญิงรัชทายาท ในช่วงเวลานั้นเอง ที่สมุดบันทึกของพ่อถูกส่งผ่านมาถึงเธอ ในสมุดบันทึกเล่มนั้นที่เต็มไปด้วยข้อความแสดงความห่วงใย รวมถึงความรู้และบทเรียนต่าง ๆ ที่พ่อของเธอได้เรียนรู้มาตลอดชีวิต จะเป็นแรงบันดาลใจให้มีอาได้เปลี่ยนมุมมองไปจากเดิม

 ตัวละคร 
 มีอา เธอร์โมโพลิส / พระเจ้าหลานเธอ เจ้าฟ้าหญิงอะมีเลีย มินยะเนท เธอร์โมโพลิส เรนัลดี - แอนน์ แฮททาเวย์ 
 สมเด็จพระราชินีคลารีส เรนัลดี - จูลี่ แอนดรูส์ 
 โจเซฟ / โจ - เฮกเตอร์ เอลิซอนโด 
 ลิลลี่ มอสโควิทซ์ - เฮเธอร์ มาทาราซโซ 
 ไมเคิล มอสโควิทซ์ - โรเบิร์ต ชวาซแมน
 เฮเลน เธอร์โมโพลิส - แคโรไลน์ กูดดอลล์
 ลาน่า โธมัส - แมนดี้ มัวร์
 อาจารย์ใหญ่คุปต้า - ซานดร้า โอ 
 อาจารย์ แพทริค โอ คาเนลล์ -  ฌอน โอ ไบรอัน 
 ชาร์ลอต คัทอะเวย์ - แคทเธอลีน มาแชล
 นายกรัฐมนตรี โมทาซ - โจเอล แมคเครรี่
 และอื่น ๆ

 เพลงประกอบภาพยนตร์ 

 รางวัลที่ได้รับ 
 ปี  รางวัล  ผู้รับรางวัล  สถานะ 2001  Heartland Award of Excellence   2002  ALMA Award - Outstanding Song in a Motion Picture Soundtrack  "Miracles Happen" โดย ไมร่า  ได้รับการเสนอชื่อ ASCAP Top Box Office Film  จอห์น เด็บนี่  Artios Award - Best Casting for Feature Film, Comedy  มาเซีย รอสดอนน่า โมรองเกล โกลด์เบิร์ก ได้รับการเสนอชื่อ BFCA Award - Best Family Film - Live Action   Golden Trailer Award - Best Animation/Family   Hollywood Makeup Artist and Hair Stylist Guild Award - Best Contemporary Makeup - Feature  ฮอลลี่ ดาร์มอร์ลีโอนาร์ด เอนเกิลแมน MTV Movie Award - Breakthrough Female Performance  แอนน์ แฮททาเวย์ Teen Choice Award - Film - Choice Actress, Comedy  แอนน์ แฮททาเวย์  Teen Choice Award - Film - Choice Movie, Comedy   Young Artist Award - Best Family Feature Film - Comedy